Ανδριάνα Μπάμπαλη

Η **Ανδριάνα Μπάμπαλη** (Αθήνα, 9 Οκτωβρίου 1976) είναι Ελληνίδα τραγουδίστρια και τραγουδοποιός.

Έχει στο ενεργητικό της έξι προσωπικούς δίσκους και πολλές συνεργασίες με κορυφαία ονόματα του χώρου.

## Βιογραφικό
Γεννήθηκε και μεγάλωσε στην Αθήνα, σπούδασε Οικονομικά και Μουσική, και αποφάσισε να ακολουθήσει την τέχνη. Μπήκε στο χώρο κάνοντας φωνητικά και παίζοντας κρουστά, στο συγκρότημα του Νίκου Πορτοκάλογλου το 1998. Αυτό την οδήγησε στο να ηχογραφήσει το πρώτο της τραγούδι, το Δεν Ειν΄Αργά στο Soundtrack της ταινίας Μπραζιλέρο (2001), καθώς και στο πρώτο της προσωπικό άλμπουμ Και η Γη γυρίζει υπογράφοντας συμβόλαιο με τη Universal Music.

Δύο χρόνια αργότερα τραγουδάει το Γίνε Κομμάτια (Νυχτερινό Ρέγγε) μαζί με το Νίκο Πορτοκάλογλου, ανεβαίνοντας στα charts στην Ελλάδα, αλλά και στην Ευρώπη. Ο κρατικός σταθμός της Γαλλικής ραδιοφωνίας RFI είχε το «Γίνε Κομμάτια» στο Top-10 για περισσότερο από 3 μήνες.

Το 2004 είναι υποψήφια στα Βραβεία «Αρίων» (τα επίσημα μουσικά βραβεία της IFPI) για «Καλύτερο Πρωτοεμφανιζόμενο Καλλιτέχνη» και «Καλύτερη Γυναίκα Ποπ Τραγουδίστρια».

Την ίδια χρονιά συμμετέχει στο άλμπουμ του Στέφανου Κορκολή «Ανεμόπτερο», τραγουδώντας το ομότιτλο τραγούδι του δίσκου, όπως και στο «Τι χρονιά κι αυτή» του Κώστα Λειβαδά με το «Μια μέρα έμεινε ακόμα».

Το χειμώνα 2004-2005 εμφανίζεται στο πλευρό του Γιώργου Νταλάρα, και συνεργάζεται μαζί του στο studio, στον δίσκο Δάκρυ στο γυαλί της Εστουδιαντίνας Νέας Ιωνίας.

Τον Μάιο του 2005 υπογράφει στην EMI, και κυκλοφορεί το δεύτερό της προσωπικό άλμπουμ Μην πεις ποτέ, ενώ ακολουθεί επανέκδοση του δίσκου με ένα επιπλέον τραγούδι του Στέφανου Κορκολή και της Ρεβέκκας Ρούσση που χρησιμοποιήθηκε σε πολύ δημοφιλές διαφημιστικό σοκολάτας.

Το 2007 κυκλοφορεί το τρίτο της άλμπουμ Δες Καθαρά. Το βίντεο του ομώνυμου τραγουδιού, μια διασκευή του Face à la mer του γάλλου Calogero με ελληνικούς στίχους του Νίκου Μωραΐτη, σε σκηνοθεσία Μαρίας Σκόκα, κερδίζει το βραβείο "Best Music Video" στα "Mad Video Music Awards 2008".

Το καλοκαίρι του 2008 περιοδεύει με τη Χάρις Αλεξίου και το Μπάμπη Στόκα σε Ελλάδα, Κύπρο, Τουρκία και Ισραήλ.

Ακολουθεί το άλμπουμ The Rose Tattoo, μια συλλογή από διεθνείς και Ελληνικές επιτυχίες των δεκαετιών του '50 και του '60, διασκευασμένα από το Μίνω Μάτσα. Οι ηχογραφήσεις έγιναν μεταξύ Los Angeles και Αθήνας μέσω Skype.

Ένα χρόνο μετά, η πολύ δημοφιλής τηλεοπτική σειρά "Το νησί" χρησιμοποιεί το Είσαι εσύ ο άνθρωπός μου, από το The Rose Tattoo (πρώτη εκτέλεση: Σωτηρία Μπέλλου, 1950), για τραγούδι τίτλων, κάνοντάς το επιτυχία. Στις 20 Οκτώβρη 2010 το τραγούδι έφτασε στο #1 των ψηφιακών πωλήσεων, ενώ συμπεριλήφθηκε και στο soundtrack της σειράς, με πολλές πωλήσεις.

Το 2010 κυκλοφορεί το πέμπτο άμπουμ της Ο Τζον Τζον Ζει, με ίδιο συνθέτη και στιχουργό σε όλο το άλμπουμ (Στάμος Σέμσης / Νίκος Μωραΐτης).

Το 2011 συνεργάζεται δισκογραφικά και συναυλιακά με το Μιχάλη Χατζηγιάννη κάνοντας κοινές εμφανίσεις σε Ελλάδα, Κύπρο, Αμερική και Καναδά.

Ακολουθεί δεύτερη συνεργασία με το Γιώργο Νταλάρα, πρώτα δισκογραφική και μετά σε περιοδεία μαζί του, σε Ελλάδα και Κύπρο.

Την ίδια περίοδο συνθέτει πρωτότυπη μουσική για την παράσταση "HUMATERRA" της ομάδας χοροθεάτρου «ΔΑΓΙΠΟΛΗ». Η παράσταση ανέβηκε στο Μέγαρο Μουσικής Αθηνών, στην Κωνσταντινούπολη καθώς και στο Piccolo Teatro στο Μιλάνο.

Το 2014 κυκλοφορεί το έκτο της άλμπουμ Το Μαζί Είναι Δρόμος, ένα άλμπουμ με δικές της συνθέσεις. Από αυτό το άλμπουμ, το Μεσοπέλαγα (Α.Μπάμπαλη-Ν.Μωραΐτης) χρησιμοποιήθηκε δύο φορές σε τηλεοπτική σειρά, στο ''Η λέξη που δε λες'' (Aplha 2016) και *[[ΣτΟργή]]* (ΣΚΑΙ 2022).

Τον επόμενο χειμώνα συνεργάστηκε συναυλιακά με το Μπάμπη Στόκα, ενώ το καλοκαίρι του 2016 συμμετείχε σε συναυλίες του σπουδαίου Μίμη Πλέσσα με τον ίδιο να παίζει πιάνο στην ορχήστρα.

Το 2018 κυκλοφορεί το πρώτο της αγγλόφωνο τραγούδι σε δική της μουσική και στίχους, με τίτλο Spell. και το 2020 το γαλλόφωνο "L' Amour" σε μουσική δική της και στίχους του Ποσειδώνα Γιαννόπουλου, ανεβαίνοντας στα Charts. Αργότερα κυκλοφόρησε και σε ελληνική έκδοση (ως *Γαλλικό Φιλί*) με στίχους του Monsieur Minimal.

Τον Ιούλιο του '18 τραγούδησε ως καλεσμένη των διεθνών Calexico στο Ωδείο Ηρώδου του Αττικού σε δύο sold out παραστάσεις.

Το καλοκαίρι του 2022 ξανασυνεργάζεται με τον συνθέτη του *Μοίρα μου έγινες* και σταθερού της φίλου Κώστα Λειβαδά συναυλιακά, αλλά και για την κυκλοφορία ενός νέου single με τίτλο *Σήκωσε κύμα*.

Την τελευταία περίοδο έχει συμπράξει με σημαντικές ορχήστρες όπως η Ορχήστρα Σύγχρονης Μουσικής της ΕΡΤ, η Συμφωνική Ορχήστρα Δήμου Βόλου και η MOYSA Συμφωνική Ορχήστρα Νέων Μεγάρου Μουσικής Θεσσαλονίκης

## Ως ηθοποιός
* Το Φθινόπωρο του 2010 προβλήθηκε στο Διεθνές Φεστιβάλ Κινηματογράφου του Μόντρεαλ η ταινία του Άρη Μπαφαλούκα «Άπνοια» στην οποία η Ανδριάνα συμπρωταγωνιστεί μαζί με τους Σωτήρη Πάστρα, Γιούλικα Σκαφιδά, Γιώργο Καραμίχο, Ηρώ Μουκίου, Βαγγέλη Ρόκκο, Ακύλλα Καραζήση, Λυδία Φωτοπούλου και άλλους. Η ταινία πήρε θετικές κριτικές και αργότερα απέσπασε 2 βραβεία στο 51ο Διεθνές Φεστιβάλ Κινηματογράφου Θεσσαλονίκης (βραβείο κοινού καλύτερης ταινίας και βραβείο της διεθνούς ομοσπονδίας κριτικών κινηματογράφου - FIPRESCI), το βραβείο κοινού καλύτερης ταινίας στο “SEE FEST” (Los Angeles 2011) και άλλα. Έκανε επίσημη συμμετοχή στο Φεστιβάλ της Γλασκώβης (17/2/2011), και πρεμιέρα στις Ελληνικές αίθουσες στις 13/01/2011.
* Το 2011 κάνει το ντεμπούτο της θεατρικά, τραγουδώντας αλλά και παίζοντας, στην παράσταση «Γκρης Ηλέβεν» του Γιώργου Νανούρη στο Ίδρυμα Κακογιάννη, μαζί με τους Γιώργο Νανούρη, Γιώργο Καραμίχο, και 18 εθελοντές.
* Κατά τη χειμερινή περίοδο '16-'17 συμπρωταγωνιστεί στην μουσικοθεατρική παράσταση «Ας ερχόσουν για λίγο» δίπλα στον Γιάννη Μπέζο και την Τάνια Τρύπη, ενώ το χειμώνα '19-'20 συμπρωταγωνιστεί στο «Νούρα, ένα πένθιμο μπλουζ» της Βάσιας Αργέντη, με τη Μαριάννα Τουμασάτου και το Γιάννη Χαντέλη, παίζοντας και τραγουδώντας τα πρωτότυπα τραγούδια της παράστασης. Το τραγούδι τίτλων ήταν υποψήφιο για το βραβείο «Μάγια Μελάγια» (Καλύτερο Τραγούδι Θεατρικής Παράστασης) στα Κορφιάτικα βραβεία 2020.
* Το 2021 συμπρωταγωνίστησε μαζί με το Χρήστο Θηβαίο τη Βιολέτα Ίκαρη και τον Κώστα Τριανταφυλλίδη στη μουσικοθεατρική παράσταση «Πώς να σωπάσω», με αφηγητή τον Κώστα Καζάκο, σε σκηνοθεσία της Τζένης Κόλλια.
* Το 2023 πρωταγωνίστησε στη μουσικοθεατρική παράσταση «Τα Χριστούγεννα του Πινόκιο» παίζοντας και τραγουδώντας μαζί με τη Θεοδώρα Σιάρκου, με τη συνοδεία της Ορχήστρας Θοδωρή Λεμπέση.
* Το χειμώνα '24-'25 έπαιξε την Ουρανία στην παιδική μουσικοθεατρική παράσταση «Ο Μικρός Ήρως» του Στέλιου Ανεμοδουρά που ανέβηκε από το Kids Theatre στο θέατρο Νέος Ακάδημος.

## Quarderinas
* Έχοντας φτιάξει το αμιγώς γυναικείο σχήμα «Ανδριάνα Μπάμπαλη Quarderinas Quartet», περιοδεύει στην Ελλάδα και στην Κύπρο.

## Βραβεία & Υποψηφιότητες
### Κορφιάτικα Βραβεία Θεάτρου

### Μουσικά Βραβεία ΑΡΙΩΝ

### MAD Video Music Awards

## Δισκογραφία
### Άλμπουμ

### Single

### Συμμετοχές

## Παραπομπές


## Εξωτερικοί σύνδεσμοι
*Spotify
*Apple Music και iTunes Store
*YouTube Artist Channel
*Facebook
*Instagram
*TikTok
*Twitter
*Shazam 
*Last.fm
*Soundcloud
*Andriana Babali Quartet Αγγλικό EPK

Κατηγορία:Ελληνίδες τραγουδίστριες
Κατηγορία:Έλληνες τραγουδοποιοί